Αριθμ. Α.1089
Τροποποίηση της υπό στοιχεία ΠΟΛ. 1137/ 12.9.2017 (Β’ 3293) απόφασης του Διοικητή της Α.Α.Δ.Ε. για τον καθορισμό των καταλόγων σχετικά με τις Δηλωτέες Δικαιοδοσίες, δυνάμει του τρίτου εδαφίου της παρ. 4 του άρθρου πέμπτου του ν. 4428/2016 (Α’ 190) και σχετικά με τις Συμμετέχουσες Δικαιοδοσίες, δυνάμει του ίδιου άρθρου και της περ. β’ της παρ. 5 του άρθρου 9 του ν. 4170/2013 (Α’ 163), έναντι της Ελλάδας.
Ο ΔΙΟΙΚΗΤΗΣ ΤΗΣ ΑΝΕΞΑΡΤΗΤΗΣ
ΑΡΧΗΣ ΔΗΜΟΣΙΩΝ ΕΣΟΔΩΝ
Έχοντας υπόψη:
1. Τις διατάξεις:
α)	Του τρίτου εδαφίου της περ. β’ της παρ. 5 του άρθρου 9 του ν. 4170/2013 (Α’ 163) «Ενσωμάτωση της Οδηγίας 2011/16/ΕΕ, ρύθμιση θεμάτων της ΕΛ.Τ.Ε., αναμόρφωση Οργανισμού του Ν.Σ.Κ. και άλλες διατάξεις»,
β)	του τρίτου εδαφίου της παρ. 4 του άρθρου πέμπτου του ν. 4428/2016 «Κύρωση της Πολυμερούς Συμφωνίας Αρμόδιων Αρχών για την Αυτόματη Ανταλλαγή Πληροφοριών Χρηματοοικονομικών Λογαριασμών και διατάξεις εφαρμογής» (Α’ 190),
γ)	του Κεφαλαίου Α’ του Μέρους Πρώτου του ν. 4389/2016 «Επείγουσες διατάξεις για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις» (Α’ 94) και ειδικότερα του άρθρου 7, της παρ. 1 του άρθρου 14 και του άρθρου 41 αυτού,
δ)	του Παραρτήματος Ι, Τμήμα Vlll, Ενότητα Δ’ παρ. 5 περ. β’ των Συμφωνιών σχετικά με την αυτόματη ανταλλαγή πληροφοριών περί χρηματοοικονομικών λογαριασμών για τη βελτίωση της διεθνούς φορολογικής συμμόρφωσης μεταξύ της Ε.Ε. και του Αγίου Μαρίνου αφενός, και μεταξύ της Ε.Ε. και του Λιχτενστάιν αφετέρου, όπως τροποποιείται αντίστοιχα με την παρ. 3 του άρθρου 1 των κυρούμενων με το άρθρο πρώτο των ν. 4515/2018 (Α’ 18) και ν. 4516/2008 (Α’ 19), αντίστοιχα, Τροποποιητικών Πρωτοκόλλων, σύμφωνα με την οποία ως «Συμμετέχουσα Δικαιοδοσία» σε σχέση με την Ελλάδα νοείται ο Άγιος Μαρίνος και το Λιχτενστάιν, αντίστοιχα, ε) του ν. 3363/2005 (Α’ 159), με τον οποίο κυρώθηκε η Συμφωνία μεταξύ της Ευρωπαϊκής Κοινότητας και της Ελβετικής Συνομοσπονδίας (ΕΕ L 385 της 29.12.2004) και το Τροποποιητικό Πρωτόκολλο αυτής (ΕΕ L 333 της 19.12.2015) και ιδίως του Παραρτήματος Ι, Τμήμα VIII, Ενότητα Δ’ παρ. 5 περ. β’, όπως τροποποιείται με την παρ. 3 του άρθρου 1 αυτού, σύμφωνα με την οποία ως «Συμμετέχουσα Δικαιοδοσία» σε σχέση με την Ελλάδα νοείται η Ελβετική Συνομοσπονδία,
στ)	του ν. 3361/2005 (Α’ 157), με τον οποίο κυρώθηκε η Συμφωνία μεταξύ της Ευρωπαϊκής Κοινότητας και του Πριγκιπάτου της Ανδόρας (ΕΕ L 359 της 4.12.2004) και το Τροποποιητικό Πρωτόκολλο αυτής (ΕΕ L 268 της 1.10.2016) και ιδίως του Παραρτήματος Ι, Τμήμα VIII, Ενότητα Δ’ παρ. 5 περ. β’, όπως τροποποιείται με την παρ. 3 του άρθρου 1 αυτού, σύμφωνα με την οποία ως «Συμμετέχουσα Δικαιοδοσία» σε σχέση με την Ελλάδα νοείται η Ανδόρα,
ζ)	του ν. 3364/2005 (Α’ 160), με τον οποίο κυρώθηκε η Συμφωνία μεταξύ της Ευρωπαϊκής Κοινότητας και του Πριγκιπάτου του Μονακό (ΕΕ L 19 της 21.1.2005) και το Τροποποιητικό Πρωτόκολλο αυτής (ΕΕ L 225 της 19.8.2016), και ιδίως του Παραρτήματος Ι, Τμήμα VIII, Ενότητα Δ’ παρ. 5 περ. β’, όπως τροποποιείται με την παρ. 3 του άρθρου 1 αυτού, σύμφωνα με την οποία ως «Συμμετέχουσα Δικαιοδοσία» σε σχέση με την Ελλάδα νοείται το Μονακό,
η)	της Συμφωνίας μεταξύ της Ευρωπαϊκής Ένωσης και της Γαλλικής Δημοκρατίας για την εφαρμογή, όσον αφορά την κοινότητα του Αγίου Βαρθολομαίου, της νομοθεσίας της Ένωσης σχετικά με τη φορολόγηση των αποταμιεύσεων και τη διοικητική συνεργασία στον τομέα της Φορολογίας (ΕΕ L 330 της 15.11.2014),
θ)	του άρθρου 28, παρ. 3 και 6 και του άρθρου 32 παρ. 1 της Σύμβασης του Συμβουλίου της Ευρώπης και του Ο.Ο.Σ.Α. σχετικά με την αμοιβαία διοικητική συνδρομή σε φορολογικά θέματα (Σύμβαση), όπως τροποποιήθηκε με το από 2010 Πρωτόκολλο Τροποποίησής της και κυρώθηκε με τις διατάξεις του άρθρου πρώτου του ν. 4153/2013 (Α’ 116) «Κύρωση της Σύμβασης του Συμβουλίου της Ευρώπης και του Οργανισμού Οικονομικής Συνεργασίας και Ανάπτυξης (Ο.Ο.Σ.Α.), με τα συναφή Παραρτήματα Α’ και Β’ σχετικά με την αμοιβαία διοικητική συνδρομή σε Φορολογικά θέματα και του Πρωτοκόλλου Τροποποίησης αυτής»,
ι)	της υπό στοιχεία Δ. ΟΡΓ. Α 1125859 ΕΞ 2020/23.10.2020 απόφασης του Διοικητή της Ανεξάρτητης Αρχής Δημοσίων Εσόδων, με θέμα «Οργανισμός της Ανεξάρτητης Αρχής Δημοσίων Εσόδων (Α.Α.Δ.Ε.)» (Β’ 4738).
2. Την υπό στοιχεία ΠΟΛ. 1137/12.9.2017 απόφαση του Διοικητή της Α.Α.Δ.Ε. «Καθορισμός των καταλόγων σχετικά με τις Δηλωτέες Δικαιοδοσίες, δυνάμει του άρθρου πέμπτου παρ. 4 τρίτο εδάφιο του ν. 4428/2016 (Α’ 190) και με τις Συμμετέχουσες Δικαιοδοσίες, δυνάμει του ίδιου άρθρου και του άρθρου 9 παρ. 5 περ. β’ τρίτο εδάφιο του ν. 4170/2013 (Α’ 163), έναντι της Ελλάδας» (Β’ 3293).
3. Την υπό στοιχεία ΠΟΛ. 1135/29.8.2017 υπουργική απόφαση «Καθορισμός του καταλόγου των Δικαιοδοσιών των Αρμόδιων Αρχών της Πολυμερούς Συμφωνίας Αρμόδιων Αρχών για την αυτόματη ανταλλαγή πληροφοριών χρηματοοικονομικών λογαριασμών δυνάμει του πρώτου εδαφίου της παρ. 2 του άρθρου πέμπτου του ν. 4428/2016» (Β’ 3053).
4. Τον από 13.9.2023 κατάλογο της Γραμματείας Συντονιστικού Οργάνου της Σύμβασης σχετικά με το καθεστώς των δικαιοδοσιών που έχουν υπογράψει τη Σύμβαση ως προς την ημερομηνία έναρξης ισχύος της.
5. Τον από 23.4.2024 κατάλογο του Ο.Ο.Σ.Α. με τις δικαιοδοσίες που έχουν δεσμευθεί για την αυτόματη ανταλλαγή πληροφοριών βάσει του Κοινού Προτύπου Αναφοράς, (εφεξής ΚΠΑ) με αναφορά στη δέσμευσή τους ως προς το έτος πρώτης ανταλλαγής πληροφοριών και τον από 16.5.2024 κατάλογο του Ο.Ο.Σ.Α. με τις δικαιοδοσίες που έχουν υπογράψει την Πολυμερή Συμφωνία Αρμόδιων Αρχών (εφεξής ΠΣΑΑ).
6. Τον τρέχοντα κατάλογο της Γραμματείας Συντονιστικού Οργάνου της Σύμβασης σχετικά με τις Αρμόδιες Αρχές που έχουν υπογράψει την ΠΣΑΑ και μεταξύ των οποίων αυτή η Συμφωνία είναι σε ισχύ και εφαρμογή (Παράρτημα Ε’ της ΠΣΑΑ), όπως δημοσιεύθηκε και αναθεωρήθηκε στον ιστότοπο του Ο.Ο.Σ.Α., σύμφωνα με τις διατάξεις του Τμήματος 7 παρ. 2.2 της ίδιας Συμφωνίας, σε συνδυασμό με τις Γνωστοποιήσεις του Τμήματος 7 παρ. 1 των άλλων δικαιοδοσιών, όπως γνωστοποιήθηκαν από τον Ο.Ο.Σ.Α. στην αρμόδια αρχή της Ελληνικής Δημοκρατίας μέχρι 22.5.2024.
7. Τις Γνωστοποιήσεις του Τμήματος 7 παρ. 1 περ. β’ της ΠΣΑΑ των δικαιοδοσιών, όπως έχουν υποβληθεί στη Γραμματεία Συντονιστικού Οργάνου της Σύμβασης και γνωστοποιηθεί στην αρμόδια αρχή της Ελληνικής Δημοκρατίας έως και 22.5.2024, σύμφωνα με τις οποίες οι εν λόγω δικαιοδοσίες δεν θα λαμβάνουν τις πληροφορίες του Τμήματος 2 παρ. 2 της ΠΣΑΑ.
8. Την από 8.3.2018 καταχώριση στον Θεματοφύλακα της Σύμβασης της Δήλωσης της Ελληνικής Δημοκρατίας «Δήλωση ως προς την Ημερομηνία Εφαρμογής για Ανταλλαγές Πληροφοριών βάσει της Πολυμερούς Συμφωνίας Αρμοδίων Αρχών για την Αυτόματη Ανταλλαγή Πληροφοριών Χρηματοοικονομικών Λογαριασμών», δυνάμει της παρ. 6 του άρθρου 28 της Σύμβασης, όπως κυρώθηκε με τις διατάξεις του άρθρου πρώτου του ν. 4153/2013 (Α’ 116), και τις αντίστοιχες Δηλώσεις άλλων Δικαιοδοσιών που δημοσιεύθηκαν στην ιστοσελίδα του Συμβουλίου της Ευρώπης έως και 15.5.2023.
9. Τα Σχόλια του Ο.Ο.Σ.Α. επί του ΚΠΑ όπως εγκρίθηκαν από το Συμβούλιο του Ο.Ο.Σ.Α. στις 15 Ιουλίου 2014 και ισχύουν.
10. Την υπ’ αρ. 1 της 20.01.2016 Πράξη του Υπουργικού Συμβουλίου «Επιλογή και διορισμός Γενικού Γραμματέα της Γενικής Γραμματείας Δημοσίων Εσόδων του Υπουργείου Οικονομικών» (Υ.Ο.Δ.Δ. 18), σε συνδυασμό με τις διατάξεις του πρώτου εδαφίου της παρ. 10 του άρθρου 41 του ν. 4389/2016 και τις υπ’ αρ. 39/3/30.11.2017 (Υ.Ο.Δ.Δ. 689) αποφάσεις του Συμβουλίου Διοίκησης της Α.Α.Δ.Ε. και υπό στοιχεία 5294 ΕΞ 2020/17.1.2020 (Υ.Ο.Δ.Δ. 27) του Υπουργού Οικονομικών, με θέμα «Ανανέωση της θητείας του Διοικητή της Ανεξάρτητης Αρχής Δημοσίων Εσόδων».
11. Την εισήγηση της Διεύθυνσης Διεθνών Φορολογικών Σχέσεων της Γενικής Διεύθυνσης Φορολογίας της Α.Α.Δ.Ε. ως αρμόδιας αρχής, σύμφωνα με τις διατάξεις της παρ. 1 του άρθρου 5 και της περ. β’ της παρ. 1 του άρθρου 9 του ν. 4170/2013, και τις διατάξεις των παρ. 1 και 2 του άρθρου δεύτερου του ν. 4428/2016.
12. Την ανάγκη τροποποίησης της αναφερόμενης στο σημείο 2 της παρούσας απόφασης του Διοικητή της Α.Α.Δ.Ε., προκειμένου να ληφθούν υπόψη οι νέες Δηλωτέες Δικαιοδοσίες για το έτος 2024 αναφορικά με πληροφορίες του έτους 2023 και του έτους 2022, αναλόγως της περίπτωσης, να τροποποιηθεί ο κατάλογος Συμμετεχουσών Δικαιοδοσιών για το έτος 2023 και να προσδιοριστεί ο αντίστοιχος κατάλογος για το έτος 2024, για την ομαλή και απρόσκοπτη συνέχιση της εφαρμογής του πλαισίου της αυτόματης ανταλλαγής πληροφοριών χρηματοοικονομικών λογαριασμών.
13. Το γεγονός ότι από τις διατάξεις της παρούσας απόφασης δεν προκαλείται δαπάνη σε βάρος του προϋπολογισμού της Α.Α.Δ.Ε., αποφασίζουμε:
Άρθρο 1 
Τροποποιούμε την υπό στοιχεία ΠΟΛ. 1137/12.9.2017 απόφαση του Διοικητή της Α.Α.Δ.Ε. ως ακολούθως:
1. Στο άρθρο 1, προστίθεται παρ. 8 ως εξής:
«8. Για την αυτόματη ανταλλαγή πληροφοριών χρηματοοικονομικών λογαριασμών που διενεργείται κατά το έτος 2024, ως Δηλωτέες Δικαιοδοσίες έναντι της Ελλάδας, κατά την έννοια του ορισμού του άρθρου τρίτου, Παράρτημα Ι, Τμήμα VIII Ενότητα Δ’ παρ. 4 του ν. 4428/2016, αναφορικά με πληροφορίες του έτους 2023, λογίζονται οι Δικαιοδοσίες των παρ. 1, 2, 3, 4, 5, 6 και 7, πλην της Αντίγκουα και Μπαρμπούντα, με την προσθήκη των ακόλουθων Δικαιοδοσιών αναφορικά με πληροφορίες του έτους 2023 και του έτους 2022, αναλόγως της περίπτωσης:
	α/α
	Ονομασία Δικαιοδοσίας στην ελληνική γλώσσα Ονομασία
	Δικαιοδοσίας στην αγγλική γλώσσα
	Αναφορικά με πληροφορίες έτους 2022
	Αναφορικά με πληροφορίες έτους 2023

	1
	Αρούμπα
	Aruba
	x
	x

	2
	Γεωργία*
	Georgia
	
	x

	3
	Κένυα
	Kenya
	x
	x

	4
	Ταϊλάνδη
	Thailand
	x
	x


* Η εν λόγω Δικαιοδοσία λογίζεται ως Δηλωτέα Δικαιοδοσία εφόσον η ΠΣΑΑ τεθεί σε ισχύ και εφαρμογή έναντι της Ελλάδας.
Στην περίπτωση της Δικαιοδοσίας της παρ. 5 με α/α 1, αυτή λογίζεται ως Δηλωτέα Δικαιοδοσία έναντι της Ελλάδας, για την αυτόματη ανταλλαγή πληροφοριών χρηματοοικονομικών λογαριασμών που διενεργείται κατά το έτος 2024, αναφορικά με πληροφορίες του έτους 2023 και 2022.»
2. Στην περίπτωση της Δικαιοδοσίας της παρ. 4 του άρθρου 1 με α/α 2 και του σημείου Δ’ του άρθρου 2 με α/α 5, η λέξη “Turkey” αντικαθίσταται με τη λέξη “Türkiye”.
α. Το σημείο Η’ του άρθρου 2, αντικαθίσταται ως εξής:
«Η. Για την εφαρμογή των κανόνων υποβολής στοιχείων και δέουσας επιμέλειας αναφορικά με το έτος 2023:
Συμμετέχουσες Δικαιοδοσίες είναι όλες οι Δικαιοδοσίες που περιλαμβάνονται στους Πίνακες Α’, Β’, Γ’, Δ’, Ε’, ΣΤ’ και Ζ’ του παρόντος άρθρου και προστίθενται οι ακόλουθες Δικαιοδοσίες:
Πίνακας Η’
	α/α
	Ονομασία Δικαιοδοσίας στην ελληνική γλώσσα
	Ονομασία Δικαιοδοσίας στην αγγλική γλώσσα

	1
	Κένυα
	Kenya

	2
	Ταϊλάνδη
	Thailand


Οι Συμμετέχουσες Δικαιοδοσίες, όπως ορίζονται στο σημείο H’ του παρόντος άρθρου, λαμβάνονται υπόψη για την εφαρμογή των κανόνων υποβολής στοιχείων και δέουσας επιμέλειας από την 1η Ιανουαρίου 2023.»
β. Μετά το σημείο H’ του άρθρου 2, προστίθεται σημείο Θ’ ως εξής:
«Θ. Για την εφαρμογή των κανόνων υποβολής στοιχείων και δέουσας επιμέλειας αναφορικά με το έτος 2024:
Συμμετέχουσες Δικαιοδοσίες είναι όλες οι Δικαιοδοσίες που περιλαμβάνονται στους Πίνακες Α’, Β’, Γ’, Δ’, Ε’, ΣΤ’, Ζ’ και Η’ του παρόντος άρθρου και προστίθεται η ακόλουθη Δικαιοδοσία:
Πίνακας Θ’
	Ονομασία Δικαιοδοσίας στην ελληνική γλώσσα
	Ονομασία Δικαιοδοσίας στην αγγλική γλώσσα

	Γεωργία*
	Georgia


* Η εν λόγω Δικαιοδοσία λογίζεται ως Συμμετέχουσα Δικαιοδοσία εφόσον η ΠΣΑΑ τεθεί σε ισχύ και εφαρμογή έναντι της Ελλάδας.
Οι Συμμετέχουσες Δικαιοδοσίες, όπως ορίζονται στο σημείο Θ’ του παρόντος άρθρου, λαμβάνονται υπόψη για την εφαρμογή των κανόνων υποβολής στοιχείων και δέουσας επιμέλειας από την 1η Ιανουαρίου 2024.»
Η απόφαση αυτή να δημοσιευθεί στην Εφημερίδα της Κυβερνήσεως.
Αθήνα, 3 Ιουνίου 2024
Ο Διοικητής
ΓΕΩΡΓΙΟΣ ΠΙΤΣΙΛΗΣ
